b'\n_START_ARTICLE_\nNisi prva, nisi zadnja\n_START_SECTION_\nOzadje\n_START_PARAGRAPH_\nZa\xc4\x8detki skupine Danilo Kocjan\xc4\x8di\xc4\x8d & Friends segajo v leto 2006, ko je Kocjan\xc4\x8di\xc4\x8d za\xc4\x8del sodelovati z Matja\xc5\xbeem Ster\xc5\xbeetom. Kocjan\xc4\x8di\xc4\x8d je takrat imel ustvarjalni premor, vseeno pa je pisal za druge izvajalce in si \xc5\xbeelel skupine v bolj rockovski razli\xc4\x8dici. Ob prelomu desetletja se je upokojil nekdanji pevec in bobnar skupine Prizma, Ladi Mlja\xc4\x8d in Danilo ga je povabil v nastajajo\xc4\x8do skupino. Skupina se je nato kmalu formirala, Kocjan\xc4\x8di\xc4\x8deva smrt leta 2013 pa je delovanje skupine zaustavila. 60\xc2\xa0% albuma je bilo ustvarjenega v \xc4\x8dasu pred Kocjan\xc4\x8di\xc4\x8devo smrtjo, je bil pa koncept albuma ustvarjen \xc5\xbee prej, zato je aran\xc5\xbeer Matja\xc5\xbe Ster\xc5\xbee ta projekt nadaljeval in ga zaklju\xc4\x8dil kot si je Kocjan\xc4\x8di\xc4\x8d za\xc5\xbeelel nekaj dni pred smrtjo. Prvotna zamisel je bila, da bi album vseboval ve\xc4\x8d novih avtorskih skladb, vendar je Kocjan\xc4\x8di\xc4\x8deva smrt prepre\xc4\x8dila ta namen, zato so bile izbrane in na novo aran\xc5\xbeirane nekatere skladbe skupine Prizma, ki niso bile tako znane oz. bile prikazane v druga\xc4\x8dnih bolj rockovskih variantah.\n_START_SECTION_\nSkladbe\n_START_PARAGRAPH_\n\xc2\xbbNisi prva, nisi zadnja\xc2\xab\xc2\xa0ima svojo emocionalno noto in posebno simboliko. To je namre\xc4\x8d prva skladba, ki je bila posneta za ta album in hkrati zadnja Kocjan\xc4\x8di\xc4\x8deva avtorska skladba. \xc2\xbbMoja Jana ne pada\xc2\xab\xc2\xa0je ena redkih skladb, ki jo je Kocjan\xc4\x8di\xc4\x8d naredil kot vokalist. Posneta je bila dobra dva meseca pred njegovo smrtjo in gre za nekak\xc5\xa1en Kocjan\xc4\x8di\xc4\x8dev labodji spev. \xc2\xbbBermudski trikotnik\xc2\xab\xc2\xa0je \xc5\xa1e ena izmed skladb Prizme. Zadeva je bila s Kocjan\xc4\x8di\xc4\x8dem \xc5\xbee nekoliko postavljena, aran\xc5\xbema pa je bil kon\xc4\x8dan nekaj mesecev pred izdajo albuma. \xc2\xbbAlojzija\xc2\xab\xc2\xa0je bila prvotno posneta s strani skupine Prizma in je iz\xc5\xa1la na njihovem albumu Junak zadnje strane. Danilo Kocjan\xc4\x8di\xc4\x8d & Friends so skladbo s slovenskim besedilom izvajali na koncertih v nekoliko tr\xc5\xa1i rockovski razli\xc4\x8dici, kakr\xc5\xa1na je prisotna tudi na tem albumu. \xc2\xbbElektro\xc5\xa1ok\xc2\xab\xc2\xa0je \xc5\xa1e ena skladba skupine Prizma. Tudi ta skladba je nastala \xc5\xa1e za \xc4\x8dasa Kocjan\xc4\x8di\xc4\x8devega \xc5\xbeivljenja, on pa je prispeval spremljevalne vokale. Skladba je kot singl iz\xc5\xa1la malo po Kocjan\xc4\x8di\xc4\x8devi smrti. S skladbo \xc2\xbbDaj, daj, daj\xc2\xab\xc2\xa0se je Kocjan\xc4\x8di\xc4\x8d leta 2012 \xc5\xa1e zadnji\xc4\x8d udele\xc5\xbeil Melodij morja in sonca in dosegel skupno tretje mesto. Valentino Kanzyani je posnetke po kanalih dobil \xc5\xa1e za \xc4\x8dasa Kocjan\xc4\x8di\xc4\x8devega \xc5\xbeivljenja, remiks pa je dokon\xc4\x8dal nekaj mesecev pred izdajo albuma.\n_START_SECTION_\nKoncert\n_START_PARAGRAPH_\nVsako leto so prijatelji Danila Kocjan\xc4\x8di\xc4\x8da ob obletnici njegove smrti organizirali manj\xc5\xa1i koncert. Te stvari so s\xc4\x8dasoma prerastle v ve\xc4\x8dje dogodke, katere se je udele\xc5\xbeilo ve\xc4\x8d tiso\xc4\x8d ljudi, ob 5. obletnici njegove smrti in izdaji albuma Nisi prva, nisi zadnja, pa so organizirali velik koncert, na katerem so nastopili Kocjan\xc4\x8di\xc4\x8devi glasbeni sodelavci in s tem zaklju\xc4\x8dili zadnje poglavje Kocjan\xc4\x8di\xc4\x8deve glasbene kariere. Koncert je bil izveden 3. februarja 2018 v Dvorani Bonifika v Kopru. Zasedbo Danilo Kocjan\xc4\x8di\xc4\x8d Friends so sestavljali Jadran Ogrin (bas), Zdenko Coti\xc4\x8d (kitara), Matja\xc5\xbe Ster\xc5\xbee (kitara), Ladi Mlja\xc4\x8d (vokal) in Mitja Stropnik (bobni). Ob njihovi spremljavi so nastopili \xc5\xa1tevilni glasbeni sopotniki in prijatelji Danila Kocjan\xc4\x8di\xc4\x8da, kot so Drago Mislej - Mef, Rudi Bu\xc4\x8dar, Matja\xc5\xbe Jelen, Tinkara Kova\xc4\x8d, Marino Legovi\xc4\x8d in Marko Stropnik, Toma\xc5\xbe Domicelj, Tulio Furlani\xc4\x8d, Neisha, Klapa Solinar, Janez Bon\xc4\x8dina Ben\xc4\x8d, Slavko Ivan\xc4\x8di\xc4\x8d in Valentino Kanzyani.'